Markus Rehm

Markus Rehm (født 22. august 1988 i Göppingen) er en tysk funksjonshemmet friidrettsutøver som konkurrerer hovedsakelig i lengdehopp og 100 meter i klassen T44/F44. Han er tre ganger verdensmester i lengdehopp i sin klasse. 

 Bakgrunn 
Da han var funksjonsfrisk konkurrerte Rehm i wakeboarding. I august 2003, 14 år gammel, trente han sammen med sin far, på elven Main nær Schwarzach. Etter et mislykket hopp fra bølge til bølge måtte han slippe slepetauet, og lå i vannet. En annen båt så ham ikke, og kjørte over ham, slik at han fikk beina i propellen, og ble skadet. Han ble lagt inn ved Universitetssykehuset i Würzburg, som opererte beina, men tre dager senere måtte de amputere høyre ben under kneet, på grunn av blodforgiftning. Han tilbragte seks uker på sykehuset og fem uker på rehabilitering etter amputasjonen.

Han fortsatte med wakeboarding, og kom bl.a. på 2.-plass i det tyske ungdomsmesterskapet i 2005. Men etterhvert gikk han over til friidrett, først i klubben TG Reichenbach, og fra 2008 TSV Bayer 04 Leverkusen, med Steffi Nerius som trener. 

 Idrettskarriere 
I 2009 kom han på 2.-plass i lengdehopp i verdenscupen for funksjonshemmede, og i IWAS World Games 2009 i Bangalore vant han lengdehopp individuelt, med ny europarekord på 6,75 meter. Han deltok på Tysklands lag som vant 4 x 100 meter stafett, og han kom også på 4.-plass på 200 meter. Året etter deltok han i junior-VM i friidrett for funksjonshemmede 2010, og her vant han lengdesprang, med ny verdensrekord på 7,09 meter.Markus Rehms hjemmeside - 2011

I VM i friidrett for funksjonshemmede 2011 i Christchurch vant han lengdehopp, foran André Oliveira og Casey Tibbs. Her satte han ny verdensrekord med 7,09 meter. Han deltok også på 4 x 100 meter stafett, der Tyskland kom på 4.-plass, og på 100 meter der han kom på 7.-plass. 

Han deltok i EM i friidrett for funksjonshemmede 2012 i Stadskanaal i Nederland, der han vant både lengdehopp og 100 meter. Senere på året deltok han også i paralympiske sommerleker 2012 i London. I lengdehoppkonkurransen der forbedret han sin egen verdensrekord til 7,35 meter, og vant denne øvelsen foran sin landsmann Wojtek Czyz. Tyskland vant også 4 x 100 meter, med Rehm på laget. Han deltok også på 100 meter, men ble slått ut i sitt innledningsheat, der han løp på 11,92. 

Rehm ble tysk mester i lengdehopp for funksjonshemmede i 2011, 2012 og 2013, og i Integrativen Sportfest i Leverkusen forbedret han verdensrekorden i lengdehopp for klassen T/F44 på nytt, til 7,54 meter. Han uttalte i 2013 at han ønsket å begynne å konkurrere mot funksjonsfriske utøvere, og resultatmessig ville dette være mulig - 23. juli 2013 hoppet han 7,95 meter, som var ny verdensrekord, og denne lengden ville ha gitt 3.-plass i det tyske mesterskapet i friidrett 2013.Leichtethletik.de - 113. Deutsche Leichtathletik-Meisterschaften Ulm 06./07.07.2013, besøkt 25. juli 2015. Han ble verdemsmester i lengde for andre gang i VM i friidrett for funksjonshemmede 2013. 

Den 26. juli 2014 vant Rehm lengdehopp i tysk mesterskap i friidett 2014 for funksjonsfriske med et hopp på 8,24 meter, og slo bl.a. tidligere europamester Christian Reif. Resultatet var kun midlertidig; det tyske friidrettsforbundet (DLV) måtte vurdere om protesen ga ham en urimelig fordel.Sport1.de - Rehm sensationell deutscher Meister , besøkt 25. juli 2015. Den 30. juli besluttet DLV at Rehm ikke skulle delta i EM i friidrett 2014, fordi det var tvil om det sammenlignbart å hoppe med protese, sammenlignet med de funksjonsfriske.Leichtathletik.de - DLV nominiert 93 Athleten für EM in Zürich , besøkt 25. juli 2015. I november besluttet DLV endelig at Rehm fikk beholde sin tyske tittel fra 2014, men at han i framtiden ikke skal få lov til å konkurrere mot funksjonsfriske deltakere.Der Spiegel - Unterschenkelamputierter Weitspringer: Rehm darf deutschen Meistertitel behalten, besøkt 25. juli 2015. 

Han deltok i EM i friidrett for funksjonshemmede 2014 i Swansea, og fikk der bronse på 100 meter med 11,85 og gull i lengdehopp med 7,63 meter. Han ble kåret til årets funksjonshemmede utøver for 2014 i Tyskland. 

I et stevne i Barcelona 16. mai 2015 økte han verdensrekorden i lengde til 8,29 i klassen F44. I VM i friidrett for funksjonshemmede 2015 i Doha vant han lengde, med ny verdensrekord på 8,40 meter, og Tyskland vant også gull på 4 x 100 meter stafett, der Rehm løp sammen med David Behre, Felix Streng og Johannes Floors.Markus Rehms hjemmeside - Erfolge, besøkt 21. november 2015.

 Referanser 

 Eksterne lenker 

  Offisiell hjemmeside
  Profil hos European Athletics*  Profil hos IPC 
  Profil hos Bayer 04 Leverkusen
  Profil hos All-Athletics 

Kategori:Tyske lengdehoppere
Kategori:Tyske sprintere
Kategori:Tyske mestere i friidrett
Kategori:Deltakere for Tyskland under Paralympiske sommerleker 2012
Kategori:Personer fra Göppingen
Kategori:Fødsler i 1988